送張彥政歸京師
作者：趙鼎臣
朝代：宋

paragraphs: 官曹寂寞坐兀兀，囊無一錢貧到骨。
欲歸未得住也難，客子秋來頗蕭瑟。
并州人情薄於紙，覆雨翻雲而已矣。
我頑不顧柰我何，得酒陶然且歡喜。
府中別駕名公孫，往時閥閱推其門。
皎如雙璧照閭里，至今文彩風流存。
諸郎往往皆汗血，超然別駕尤奇絕。
滿前豪傑多少人，獨向我曹相暖熱。
幕府轅門一事無，五白爭梟半夜呼。
但知得醉乃已耳，頗復有客如此乎。
俗多我責君不然，君今去我真可憐。
微官縛人不可脫，五斗看來成幾錢。
君還朝廷用决矣，錯節盤根談笑裏。
當權得意莫相忘，要須容此狂狷士。